《读梁子嘉大令》
清代·林朝崧

沧海横天流，万里落胸次。喷墨写蛮笺，化作龙蛇字。

奇哉作诗人，有此凌云气。闻说骑白鼋，新自蓬山至。

君身有仙骨，十洲恣游戏。自度思度人，肯与世相弃。

东行谒木公，却返扶桑辔。遍求不死药，医国归有具。

海上方信佳，措手何日试？君昔慕孙、吴，大军掌书记。

铜章七品官，空衔尚无位。弃觚二十年，未遂平生志。

鳌极陷东南，青衫馀涕泪。英雄岂终穷，天下方多事。

速陈治安策，汉廷思贾谊。

作者简介：林朝崧(1875-1915)，字俊堂，号痴仙，台湾彰化县雾峰乡人。林朝崧出身于武功之家，其父亲林利卿、族伯林文察、族兄林朝栋均是清朝同治、光绪年间颇有战功的将领。林朝崧作为栎社的发起人和首任理事，在台湾地方文学发展史上占有重要地位，被誉为“全台诗界泰斗”。